અમદાવાદ: અમદાવાદમાં બેફામ રીતે દોડતી સ્કૂલબસો બાળકો તેમજ શહેરીજનો માટે પ્રાણઘાતક બની રહી છે. થોડા દિવસ પહેલાં શહેરના ચાંગોદર વિસ્તારમાં એક બેફામ ટ્રકે દિવ્ય પથ સ્કૂલબસને ટક્કર મારતાં ગમખ્વાર અકસ્માત સર્જાયો હતો. આ અકસ્માતમાં સ્કૂલબસમાં એક વિદ્યાર્થીનું મૃત્યુ તેમજ ર૦થી વધુ વિદ્યાર્થીઓને નાની-મોટી ઈજા થઈ હતી. આ દિવ્ય પથ સ્કૂલબસને અકસ્માત નડ્યા બાદ રાજ્ય સરકાર સફાળી જાગી હતી અને બેફામ દોડતી સ્કૂલબસો પર લગામ લગાવવાની તૈયારી કરી હતી. આવનારા દિવસોમાં રાજ્યભરમાં સ્કૂલબસોની સ્પીડની ચકાસણી હાથ ધરાશે.